**PROJEKTS**

**Informatīvais ziņojums „Par Ministru kabineta 2011.gada 9.augusta sēdes protokollēmuma (prot. Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” 2.4.punktā dotā uzdevuma izpildes gaitu”**

Uz Finanšu ministrijas iniciatīvas pamata sagatavotais informatīvais ziņojums paredz informēt Ministru kabinetu par Ministru kabineta 2011.gada 9.augusta sēdes protokollēmuma (prot.Nr.47 23.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” (turpmāk – MK protokollēmums Nr.47) 2.4.punktā dotā uzdevuma izpildes gaitu un tā ietvaros konstatētām izmaiņām, kā arī, lai pāratjaunotu MK protokollēmuma Nr.47 2.4.punktā un tā apakšpunktos dotos uzdevumus.

1. **Situācijas raksturojums:**

[Tiesiskais regulējums]

Ministru kabinets ar MK protokollēmuma Nr.47 2.4.punktā un tā apakšpunktos dotajiem uzdevumiem noteica savstarpēji saistītus uzdevumus Finanšu ministrijai (valsts akciju sabiedrībai „Valsts nekustamie īpašumi” (turpmāk – Sabiedrība)) un Kultūras ministrijai par konceptuāli atbalstītajiem būvniecības projektiem, t.i.: par Jaunā Rīgas teātra ēkas rekonstrukciju Lāčplēša ielā 25, Rīgā un Raiņa un Aspazijas mājas renovāciju Baznīcas ielā 30, Rīgā, nosakot:

* *2.4.1.apakšpunktā – Finanšu ministrijai (Sabiedrībai) divu mēnešu laikā, bet ne vēlāk kā līdz 2012.gada 2.janvārim, izvērtējot optimālāko būvniecības darbu finansēšanas modeli, iesniegt Kultūras ministrijai informāciju par MK protokollēmuma Nr.47 2.4.punktā minēto objektu provizorisko nomas maksas apmēru un plānotajiem būvniecības pabeigšanas un nomas līgumsaistību sākuma termiņiem;*
* *2.4.2.apakšpunktā – Kultūras ministrijai pēc MK protokollēmuma Nr.47 2.4.1.apakšpunktā dotā uzdevuma izpildes līdz 2012.gada 15.martam, normatīvajos aktos noteiktā kārtībā iesniegt Ministru kabinetā rīkojuma projektu par MK protokollēmuma Nr.47 2.4.punktā minētā objekta telpu provizoriskās nomas maksas, kas Kultūras ministrijai būs jāmaksā Sabiedrībai, pārcelšanās un aprīkojumu iegādes izdevumu iekļaušanu likumprojekta „Par valsts budžetu 2013.gadam” ilgtermiņa saistībās, norādot būvniecības plānotos pabeigšanas un nomas līgumsaistību sākuma termiņus;*
* *2.4.3.apakšpunktā – Finanšu ministrijai (Sabiedrībai) pēc MK protokollēmuma Nr.47 2.4.2.apakšpunktā minētā Ministru kabineta rīkojuma pieņemšanas normatīvajos aktos noteiktā kārtībā veikt Jaunā Rīgas teātra ēkas rekonstrukcijas Lāčplēša ielā 25, Rīgā un Raiņa un Aspazijas mājas renovācijas Baznīcas ielā 30, Rīgā tehniskā projekta izstrādes un abu minēto objektu būvniecības darbus.*

[Izpildes gaita]

Veicot darbu pie augstāk minētā MK protokollēmuma Nr.47 2.4.punktā un 2.4.1.apakšpunktā dotā uzdevuma, tika konstatētas šādas divas novirzes saistībā ar:

1. **būtiskām izmaiņām būvniecības projekta „Jaunā Rīgas teātra ēku rekonstrukcija Lāčplēša ielā 25, Rīgā” ietvaros aprēķinātajiem (provizoriskajiem) kapitālieguldījumiem būvniecības darbu veikšanai;**

Ņemot vērā MK protokollēmuma Nr.47 2.4.1.apakšpunktā doto uzdevumu un no tā secīgi izrietošo MK protokollēmuma Nr.47 2.4.2.apakšpunktā doto uzdevumu Kultūras ministrijai par valsts budžetā paredzamiem finanšu resursiem, t.sk., Sabiedrības kapitālieguldījumu un ar to finansēšanu saistīto izdevumu apmaksai, Finanšu ministrija (Sabiedrība) pastiprināti pievērsa uzmanība būvniecības projekta „Jaunā Rīgas teātra ēku rekonstrukcija Lāčplēša ielā 25, Rīgā” provizoriskajām būvniecības izmaksām, jo tās vislielākā mērā veidos papildus ietekmi uz valsts budžetu turpmākajos gados, kas kā ilgtermiņa saistības paredzamas likumprojektā „Par valsts budžetu 2013.gadam”.

Izpildot minēto uzdevumu, Sabiedrība sagatavoja informāciju par būvniecības projekta „Jaunā Rīgas teātra ēku rekonstrukcija Lāčplēša ielā 25, Rīgā” provizoriskajiem nomas maksas apmēriem (to variantiem) un to ietekmi uz valsts budžetu, kā arī informāciju par plānotiem būvniecības darbu pabeigšanas un nomas līgumsaistību sākuma termiņiem. Lai veiktu provizorisko nomas maksas apmēra aprēķinu objektam Jaunais Rīgas teātris Lāčplēša ielā 25, Rīgā, tika precizētas būvniecības kopējās izmaksas, pārskatot būvniecības tehnisko uzdevumu un kopējo būvniecības darba apjomu. Līdz ar to minētā būvniecības projekta kopējās būvniecības izmaksas šobrīd tiek plānotas – 6 099 885 latu (ar PVN) apmērā. Vienlaikus tika precizēta būvniecības projekta provizoriskā ietekme uz valsts budžetu (detalizēta informācija skat. 1.pielikumā vai precizētās būvniecības projekta provizoriskās izmaksas skat. 1.tabulu).

1.tabula

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Nr. p.k.** | **Investīciju projekta izdevumu pozīcijas** | **KOPĀ (ar PVN)\*** | **Aprēķinā izmantotais**  **avots vai % īpatsvars no būvniecības darbu kopējām izmaksām** | **Būvniecības darbos veicamo kapitālieguldījumu (naudas plūsmas) sadalījums pa gadiem:** | | | | | | | | |
| **2007** | **2008** | **2009** | **2010** | **2011** | **2012** | **2013** | **2014** | **2015** |
| 1) | Pirms projekta izpēte; | **46 657** | Fakts | 6 042 | 40 616 |  |  |  |  |  |  |  |
| 2) | Tehniskā projekta izstrāde; | **275 192** | Fakts un  5,0% |  |  | 68 |  |  | 36 244 | 238 880 |  |  |
| 3) | Tehniskā projekta ekspertīze; | **55 025** | 1,0% |  |  |  |  |  |  | 55 025 |  |  |
| **4)** | **Būvniecības darbi;** | **5 502 464** | **704 lati/m2 x**  **7 816 m2** |  |  |  |  |  |  | **423 266** | **2 539 599** | **2 539 599** |
| 5) | Būvniecības tehniskā uzraudzība; | **110 049** | 2,0% |  |  |  |  |  |  | 8 465 | 50 792 | 50 792 |
| 6) | Būvniecības autoruzraudzība; | **55 025** | 1,0% |  |  |  |  |  |  | 4 233 | 25 396 | 25 396 |
| 7) | Citas ar būvniecību saistītās izmaksas. | **55 472** | 1,0% |  |  | 448 |  |  | 13 756 | 13 756 | 13 756 | 13 756 |
| **Pavisam kopā**  **(ar PVN):** | | **6 099 885** |  | **6 042** | **40 616** | **516** | **0** | **0** | **50 000** | **743 625** | **2 629 543** | **2 629 543** |

\* Projektu provizoriskie kapitālieguldījumi ir precizējami pēc būvniecības tehnisko projektu izstrādes, pēc būvniecības līguma noslēgšanas un pēc objekta nodošanas ekspluatācijā.

Svarīgi ir minēt, ka augstāk norādītās precizētās būvniecības projekta „Jaunā Rīgas teātra ēku rekonstrukcija Lāčplēša ielā 25, Rīgā” kopējās provizoriskās izmaksas ir būtiski lielākas par izmaksām, kas sākotnēji tika norādītas MK protokollēmuma Nr.47 1.punktā zināšanai pieņemtajā informatīvā ziņojuma „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” (turpmāk – Informatīvais ziņojums) 20.punktā, 1.pielikuma 1.tabulas 20.punktā un 2.pielikuma 2.tabulas 20.punktā, kā arī rada būtiski lielāku ietekmi uz valsts budžeta (turpmākiem gadiem) nekā sākotnēji plānots (skat. 2.tabulu – izvilkums no Informatīvā ziņojuma 1.pielikuma 20.punkta).

2.tabula

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Nr. p.k.** | **Investīciju projekta izdevumu pozīcijas** | **Projektu kopējās summas\*** | **Projektu faktiskās izmaksas līdz 31.03.2011.** | **Projektu realizācijas izmaksas 2011. gada 2.; 3.; 4.cet.** | **Projektu realizācijas izmaksas 2012. gādā** | **Projektu realizācijas izmaksas 2013. gādā** | **Projektu realizācijas izmaksas 2014. gādā** | **Projektu tālākās realizāciju izmaksas** |
| 1) | Pirms projekta izpēte; | **46 657** | 46 657 |  |  |  |  |  |
| 2) | Tehniskā projekta izstrāde; | **50 068** | 68 |  | 11 111 | 33 333 | 5 556 |  |
| 3) | Tehniskā projekta ekspertīze; | **0** |  |  |  |  |  |  |
| **4)** | **Būvniecības darbi;** | **900 000** |  |  |  |  | **180 000** | **720 000** |
| 5) | Būvniecības tehniskā uzraudzība; | **40 000** |  |  |  |  | 8 000 | 32 000 |
| 6) | Būvniecības autoruzraudzība; | **10 000** |  |  |  |  | 2 000 | 8 000 |
| 7) | Citas ar būvniecību saistītās izmaksas; | **448** | 448 |  |  |  |  |  |
| **Pavisam kopā**  **(ar PVN):** | | **1 047 174** | **47 174** | **0** | **11 111** | **33 333** | **195 556** | **760 000** |

\* Būvniecības projektu izmaksas ir precizējamas, pārskatot būvniecības tehniskos uzdevumus un būvniecības darbu apjomus, attiecīgi izstrādājot vai precizējot būvniecības tehniskos projektus, pēc būvniecības līguma noslēgšanas un pēc objekta nodošanas ekspluatācijā.

Vēršam uzmanību, ka:

1. ar MK protokollēmuma Nr.47 1.punktu zināšanai pieņemtajā Informatīvajā ziņojumā un tā pielikumā minētajiem būvniecības projektiem sākotnējie izmaksu aprēķini tika sagatavoti ar mērķi sniegt Ministru kabinetam priekšstatu par Sabiedrības uz Ministru kabineta lēmumos doto uzdevumu pamata uzsāktiem būvniecības projektiem un to kopējiem finanšu apmēriem, kā arī balstoties uz attiecīgo ministriju savstarpēji panāktām vienošanām sniegt konceptuālus priekšlikumus par turpmāko rīcību ar tiem, nosakot atbalstāmos, atliekamos un izbeidzamos būvniecības projektus. Līdz ar to detalizēta informācija par katra šajā Informatīvajā ziņojumā ietvertā būvniecības projekta izmaksām netika sniegta. Vienlaicīgi ar norādēm tika akcentēts, ka Informatīvā ziņojumā un tā pielikumos ietvertā informācija par būvniecības projektu izmaksām ir provizoriska un precizējama: (a) pārskatot būvniecības tehniskos uzdevumus un tajos ietvertos būvniecības darba apjomus, (b) pēc būvniecības tehnisko projektu izstrādes vai pārprojektēšanas, (c) pēc būvniecības līgumu noslēgšanas un (d) pēc objekta nodošanas ekspluatācijā (t.i. būvniecības procesa galvenie etapi, kuri ir uzskatāmi par objektīviem apstākļiem būvniecības provizorisko izmaksu palielināšanai vai samazināšanai).
2. apzinoties apstākļus un riskus, kas saistīti ar būvniecības izmaksu sākotnējām prognozēm, Finanšu ministrija (Sabiedrība) sagatavojot Ministru kabineta 2011.gada 9.augusta sēdē izskatīto Informatīvo ziņojumu un tam pievienoto Ministru kabineta sēdes protokollēmumu (šobrīd MK protokollēmuma Nr.47), MK protokollēmuma Nr.47 2.4.punktā netika noteikts uzdevums Sabiedrībai veikt būvniecības darbus, bet gan savstarpēji saistīti (procesuāli) uzdevumi Finanšu ministrijai (Sabiedrībai), t.i.:

* vispirms, lai Kultūras ministrija uz detalizētu aprēķinu pamata varētu iesniegt Ministru kabinetā rīkojuma projektu par likumprojektā „Par valsts budžetu 2013.gadam” paredzamām ilgtermiņa saistībām turpmākajiem gadiem (MK protokollēmuma Nr.47 2.4.2.apakšpunkts), detalizēti izvērtēt optimālāko būvniecības darbu finansēšanas modeli un tā ietvaros minētā būvniecības projekta provizoriskās būvniecības izmaksas (MK protokollēmuma Nr.47 2.4.1.apakšpunkts), jo tās atbilstoši Ministru kabineta 2010.gada 8.jūnija noteikumu Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” 56., 60. un 61.punktā noteiktajiem nomas maksas aprēķināšanas principiem un metodikai ir ietverama nomas maksas aprēķinā, ka viena no izmaksu pozīcijām;
* otrkārt, tikai pēc Kultūras ministrijas sagatavotā un iesniegtā Ministru kabineta rīkojuma pieņemšanas, normatīvajos aktos noteiktā kārtībā veikt Jaunā Rīgas teātra ēkas rekonstrukcijas Lāčplēša ielā 25, Rīgā tehniskā projekta izstrādes un būvniecības darbus (MK protokollēmuma Nr.47 2.4.3.apakšpunkts).

1. minētā starpība starp precizētajām būvniecības projektu provizoriskajām izmaksām un provizoriskajām izmaksām, kas tika iekļautas Ministru kabineta 2011.gadā 9.augustā izskatītājā Informatīvajā ziņojuma 20.punktā un tā 1.pielikuma 1.tabulas 20.punktā un 2.pielikuma 2.tabulas 20.punktā, nav saistīta ar būvniecības nozares vispārējo cenu kāpumu vai kritumu, bet gan ar kļūdu pieņēmumā par veicamo darbu apjomu un būvniecības darbu provizorisko izmaksu apmēru uz vienu būves kvadrātmetra platības, kas vienlaicīgi summārā izteiksmē ietekmē ar būvniecības darbiem saistīto izmaksu prognozes, kā, piemēram, tehniskā projekta izstrādes, tehniskā projekta ekspertīzes, būvniecības tehniskās uzraudzības, būvniecības autoruzraudzības un citas ar būvniecību saistītās izmaksas, kuras tiek aprēķinātas prognozējot procentuālu īpatsvars no būvniecības darbu izmaksām, kas rezumējas, nosakot būvniecības projekta kopējās provizoriskās izmaksas.
2. saskaņā ar Ministru kabineta 2006.gada 16.maija rīkojumu Nr.347 „Par programmu „Mantojums – 2018. Kultūras infrastruktūras uzlabošanas programma 2006.–2018.gadam”” atbalstītās programmas pielikumā ietverto kultūras objektu un plānoto darbu un izmaksu sarakstu, Jaunā Rīgas teātra ēku rekonstrukcijai Lāčplēša ielā 25, Rīgā provizoriskās būvniecības darbu izmaksas tika plānotas 4 250,0 tūkst. latu apmērā, kas ir līdzvērtīgs prognozes apmērs, kā šobrīd ir ietverts precizētajā būvniecības projekta provizorisko izmaksu aprēķinā, t.i. 5 502,5 tūkst. lati (skat. 1.tabulas 4.punktu).
3. arī šobrīd būvniecības projekta „Jaunā Rīgas teātra ēku rekonstrukcija Lāčplēša ielā 25, Rīgā” ietvaros provizoriski aprēķinātais kapitālieguldījumu apmērs var būtiski atšķirties pēc būvniecības tehniskā projekta izstrādes saistībā ar objektā paredzamiem konstruktīviem risinājumiem skatītāju plūsmas uzlabošanai starp ēkām un ēkā paredzamo un individuāli projektējamo skatuvju ierīkošanu, kas iespējams ietver vairākus pasākumus vai pasākumu kopumus ar vienu vai vairāku telpu, telpu grupu būtisku pārplānošanu, kā arī ar to saistīto specifisko neatdalāmo iekārtu un inženierkomunikāciju ierīkošanu, kuru izmaksas šobrīd (pirms tehniskā projekta izstrādes) nav prognozējamas. Tāpēc Finanšu ministrija (Sabiedrība), ņemot vērā minēto apstākli, plāno izteikt un uzturēt priekšlikumu Kultūras ministrijai, sagatavojot Ministru kabineta rīkojuma projektu (saskaņā ar MK protokollēmuma Nr.47 2.4.2.apakšpunktā doto uzdevumu), paredzēt divus procesuālus posmus saistībā ar likumprojektā „Par valsts budžetu 2013.gadam” paredzamo ilgtermiņa saistību precizēšanu, t.i., tiks lūgts paredzēt Finanšu ministrijai (Sabiedrībai) noteikt šādus uzdevumus pēc Jaunā Rīgas teātra ēku Lāčplēša ielā 25, Rīgā:

* būvniecības tehniskā projektu izstrādes – ja tiek konstatēts, ka būvniecības darbu un ar to finansēšanu saistīto izdevumu kopējais apmērs ir lielāks par Ministru kabineta rīkojumā paredzamo ilgtermiņa saistību apmēru, mēneša laikā iesniegt Kultūras ministrijai informāciju par Ministru kabineta rīkojumā paredzamo ilgtermiņa saistību precizēšanu;
* rekonstrukcijas darbu pabeigšanas – trīs mēnešu laikā precizēt būvniecības darbu izmaksas atbilstoši faktiskajām būvniecības un ar to finansēšanu saistītām izmaksām, un iesniegt Kultūras ministrijai informāciju par Ministru kabineta rīkojumā paredzamo ilgtermiņa saistību precizēšanu.

**Ņemot vērā iepriekš minēto, Finanšu ministrija uzskata, ka ir nepieciešams atkārtoti Ministru kabinetā pieņemt konceptuālu lēmumu par atļauju Kultūras ministrijai normatīvajos aktos noteiktā kārtībā iesniegt Ministru kabinetā rīkojuma projektu par objekta Jaunais Rīgas teātris Lāčplēša ielā 25, Rīgā telpu provizoriskās nomas maksas, kas Kultūras ministrijai būs jāmaksā Sabiedrībai, pārcelšanās un aprīkojumu iegādes izdevumu iekļaušanu likumprojekta „Par valsts budžetu 2013.gadam” ilgtermiņa saistībās, norādot būvniecības plānotos pabeigšanas un nomas līgumsaistību sākuma termiņus.**

1. **būvniecības projekta „Raiņa un Aspazijas mājas renovāciju Baznīcas ielā 30, Rīgā” īstenošana Eiropas Ekonomikas zonas finanšu instrumenta 2009.-2014.gadam finansētās programmas „Kultūras un dabas mantojuma saglabāšana un atjaunināšana” ietvaros;**

Saskaņā ar MK protokollēmuma Nr.47 2.4.1.apakšpunktu Finanšu ministrijai (Sabiedrībai) vienlaicīgi ar iepriekš minēto būvniecības projektu „Jaunā Rīgas teātra ēku rekonstrukcija Lāčplēša ielā 25, Rīgā” tika dots arī uzdevums, izvērtēt optimālāko būvniecības darbu finansēšanas modeli un iesniegt Kultūras ministrijai informāciju par objekta Raiņa un Aspazijas mājas Baznīcas ielā 30, Rīgā provizorisko nomas maksas apmēru un plānotajiem būvniecības pabeigšanas un nomas līgumsaistību sākuma termiņiem.

Vienlaicīgi informējam, ka Finanšu ministrijai (Sabiedrībai) šobrīd detalizēta informācija Kultūras ministrijai (MK protokollēmuma Nr.47 2.4.1.apakšpunktā doto uzdevumu kontekstā) nav sniedzama par būvniecības projektu „Raiņa un Aspazijas mājas renovācija Baznīcas ielā 30, Rīgā”, jo pamatojoties uz Kultūras ministrijas, Finanšu ministrijas un Sabiedrības šobrīd veiktajām sarunām, pastāv iespēja, ka minētā būvniecības projekta īstenošana tiks veikta Eiropas Ekonomikas zonas finanšu instrumenta 2009.-2014.gadam finansētās programmas „Kultūras un dabas mantojuma saglabāšana un atjaunināšana”ietvaros (turpmāk – EEZ finanšu instruments).

Minēto apliecina Kultūras ministrijas 2011.gada 6.decembra vēstulē Nr.12.2-2/3735 (un ar detalizētiem skaidrojumiem 2012.gada 9.janvāra vēstulē Nr.12.2-4/120) izteiktie priekšlikumi Finanšu ministrijai par nepieciešamajām izmaiņām ar Ministru kabineta 2011.gada 29.marta noteikumu Nr.251 „Par Latvijas Republikas un Īslandes, Lihtenšteinas Firstistes un Norvēģijas Karalistes saprašanās memorandu par Eiropas Ekonomikas zonas instrumenta ieviešanu 2009.-2014.gadā” 1.punktu pieņemtā un apstiprinātā Latvijas Republikas un Īslandes, Lihtenšteinas Firstistes un Norvēģijas Karalistes saprašanās memoranda par Eiropas Ekonomikas zonas finanšu instrumenta ieviešanu 2009.-2014.gadā (turpmāk – saprašanās memorands) B pielikuma C. Programmas jomā „Kultūras un dabas mantojuma saglabāšana un atjaunināšana” iepriekš definēto projektu sarakstā, kuri uz MK protokollēmuma Nr.47 2.3.apakšpunktā doto uzdevuma pamata Kultūras ministrijai īstenojami sadarbībā ar Finanšu ministriju (Sabiedrību), t.i.:

1. projekts „Raiņa un Aspazijas memoriālās mājas (vasarnīcas) Jūrmalā restaurācija”;
2. projekts „Raiņa memoriālās mājas „Tadenava” restaurācija”;
3. projekts „Rakstniecības un mūzikas muzeja rekonstrukcija”.

Kultūras ministrijas 2011.gada 6.decembra vēstulē Nr.12.2-2/3735 (un ar detalizētiem skaidrojumiem 2012.gada 9.janvāra vēstulē Nr.12.2-4/120) izteiktais priekšlikums Finanšu ministrijai, paredz augstāk minēto EEZ finanšu instrumenta iepriekš definēto projektu vietā, nemainot kopējo iepriekš definēto projektu ietvaros paredzamo finanšu apmēru, noteikt šādus divus EEZ finanšu instrumenta iepriekš definētus projektus:

1. **projekts „Rakstniecības un mūzikas muzeja rekonstrukcija”**, kurā ir ietverts Sabiedrības būvniecības projekts „Rakstniecības un mūzikas muzeja rekonstrukcija un restaurācija Pils laukumā 2, Rīgā;
2. **projekts „Raiņa un Aspazijas muzeja atjaunošana”**, kurā apvienoti šādi Sabiedrības būvniecības projekti:

* Raiņa un Aspazijas memoriālās mājas (vasarnīcas) rekonstrukcija un restaurācija Jāņa Pliekšāna ielā 5/7, Jūrmalā;
* Raiņa memoriālās mājas „Tadenava” rekonstrukcija un restaurācija Jēkabpils novada Dunavas pagastā;
* Raiņa un Aspazijas mājas rekonstrukcija un restaurācija Baznīcas ielā 30, Rīgā;

Pamatojums trīs EEZ finanšu instrumenta iepriekš definēto projektu vietā noteikt divus, t.sk., apvienotā projekta „Raiņa un Aspazijas muzeja atjaunošana” ietvaros iekļaut papildus Raiņa un Aspazijas mājas rekonstrukcijas un restaurācijas ieceri Baznīcas ielā 30, Rīgā, ir balstīta uz šādiem būtiskiem apsvērumiem:

1. visi trīs ēku kompleksi ir valsts aģentūras „Memoriālo muzeju apvienība” struktūrvienības „Raiņa un Aspazijas muzejs” ekspozīciju un izstāžu vietas, kā arī visi ar minētajiem muzejiem saistītie valsts nekustamie īpašumi ir reģistrēti uz valsts vārda Finanšu ministrijas personā un nodoti Sabiedrības pārvaldīšanā. Savukārt „Raiņa un Aspazijas muzejs” ir ēku lietotājs, kas nodrošina tajās muzeju funkciju izpildi;
2. visus trīs ēku kompleksus vieno piederība Latvijas koka arhitektūras mantojumam – ēkas, kas atrodas „Tadenavā”, ir Latvijas tradicionālās guļbaļķu arhitektūras piemērs, ēku komplekss, kas atrodas Jūrmalā, apvieno trīs Jūrmalas jūgendstila koka apbūvei raksturīgas ēkas, savukārt ēkas Baznīcas ielā ir nozīmīga Rīgas centra koka apbūves sastāvdaļa. Baznīcas ielas ēkas ar pagalmu un blakus esošās augstās centra mūra mājas veido savdabīgu Rīgas kultūrvēsturisko ansambli;
3. projektiem ir kopīgi sadarbības parteri – objekti ir saturiski saistīti, tādēļ iespējama sadarbība un pieredzes apmaiņa ar vienām un tām pašām donorvalstu institūcijām;
4. tā kā visu trīs projektu ietvaros ir plānotas ekspozīciju izveides, projektu apvienošana ļautu nodrošināt savstarpēji saistīta, koordinēta ekspozīciju satura izveidi, novērstu dublēšanos un būtu garants katra objekta unikalitātei;
5. apvienojot projektus, tiktu vienkāršota projektu administrēšana un ieviešana – projektam būtu viens projekta vadītājs, kas attiecīgi koordinētu iepirkumu veikšanu, finanšu plānošanu, būvniecības tehnisko dokumentāciju izstrādi;
6. saskaņā ar MK protokollēmuma Nr.47 2.4.punktā doto uzdevumu Kultūras ministrijas un Finanšu ministrijas (Sabiedrības) realizējamais būvniecības projekts „Raiņa un Aspazijas mājas renovāciju Baznīcas ielā 30, Rīgā”” ir noteikts Ministru kabineta atbalstīto būvniecības projektu sarakstā;
7. apvienotā projektā „Raiņa un Aspazijas muzeja atjaunošana” paredzēt papildus Raiņa un Aspazijas mājas rekonstrukcijas un restaurācijas ieceri Baznīcas ielā 30, Rīgā ir nodrošināma esošo EEZ finanšu instrumenta paredzēto finanšu resursu ietvaros, ko apliecina Kultūras ministrijas 2012.gada 9.janvāra vēstulē Nr.12.2-4/120 un tās pielikumā Sabiedrības sagatavotā detalizētā informācija ar aprēķiniem par EEZ finanšu instrumenta iepriekš definēto projektu finanšu resursu pietiekamību (skat. minēto projektu kopējās izmaksa 3.tabulā vai detalizēti 2.pielikumā).

3.tabula

|  |  |  |  |  |
| --- | --- | --- | --- | --- |
| **Nr. p.k.** | **Iepriekš definēto investīciju projekta nosaukumi** | **Precizētais**  **(provizoriskais) investīciju**  **projekta attiecināmo izmaksu kopējais**  **apjoms\*** | **t.sk.:** | |
| **EEZ līdzfin. kopējai**  **apmērs**  **(85%)** | **Valsts līdzfin. kopējais**  **apmērs (15%)** |
|
| 1. | Rakstniecības un mūzikas muzeja rekonstrukcija (lati); | **3 477 253** | 2 955 665 | 521 588 |
| 2. | Raiņa un Aspazijas muzeja atjaunošana (lati). | **1 800 823** | 1 530 699 | 270 124 |
| **Pavisam kopā (lati):** | | **5 278 076** | **4 486 364** | **791 712** |
| 1. | Rakstniecības un mūzikas muzeja rekonstrukcija (eiro); | **4 947 685** | 4 205 532 | 742 153 |
| 2. | Raiņa un Aspazijas muzeja atjaunošana (eiro). | **2 562 340** | 2 177 989 | 384 351 |
| **Pavisam kopā (eiro):** | | **7 510 025** | **6 383 521** | **1 126 504** |
| \* | Būvniecības projektu izmaksas ir precizējamas, pārskatot būvniecības tehniskos uzdevumus un būvniecības darbu apjomus, attiecīgi izstrādājot vai precizējot būvniecības tehniskos projektus, pēc būvniecības līguma noslēgšanas un pēc objekta nodošanas ekspluatācijā. | | | |

Vienlaicīgi vēršam uzmanību, ka Kultūras ministrijas augstāk minētais priekšlikums par būvniecības projekta „Raiņa un Aspazijas mājas rekonstrukcija un restaurācija Baznīcas ielā 30, Rīgā” iekļaušanu apvienotajā EEZ finanšu instrumenta iepriekš definētājā projektā „Raiņa un Aspazijas muzeja atjaunošana” saskaņā ar Ministru kabineta 2012.gada 14.februāra rīkojumu Nr.77 „Par Eiropas Ekonomikas zonas finanšu instrumenta 2009.–2014.gada programmas LV04 „Kultūras un dabas mantojuma saglabāšana un atjaunināšana” iesnieguma projektu” (Ministru kabineta sēdes prot. Nr.8 8.§) ir atbalstīts un Kultūras ministrija līdz 2012.gada 31.martam iesniegs Eiropas Komisijā vienotu valsts atbalsta paziņojumu par valsts atbalsta sniegšanu kultūras nozarei, tai skaitā infrastruktūras objektiem (piemēram, investīcijas, uzturēšana), ieskaitot muzejus, teātrus, kultūras centrus un bibliotēkas (neatkarīgi no to īpašuma formas), atbilstoši Eiropas Komisijas valsts atbalsta lēmumu praksei.

**Ņemot vērā iepriekš minēto, Finanšu ministrija uzskata, ka ir nepieciešams Ministru kabinetā pieņemt konceptuālu lēmumu par MK protokollēmuma Nr.47 2.4.punktā dotā uzdevuma ietvaros būvniecības projektam „Raiņa un Aspazijas mājas renovāciju Baznīcas ielā 30, Rīgā” noteiktā finansēšanas modeļa izmaiņām, nosakot Kultūras ministrijai sadarbībā ar Finanšu ministriju (Sabiedrību) rast risinājumu un veikt nepieciešamās darbības, lai minētā būvniecības projekta īstenošanu veiktu EEZ finanšu instrumenta ietvaros, un restaurācijas un rekonstrukcijas darbus veiktu sadarbībā ar Finanšu ministriju (Sabiedrību)**.

1. **Priekšlikumi turpmākai rīcībai:**

Lai nodrošinātu MK protokollēmuma Nr.47 2.4.punktā dotā uzdevuma turpmāko procesuālo izpildi par Ministru kabineta konceptuāli atbalstītajiem būvniecības projektiem „Jaunā Rīgas teātra ēkas rekonstrukciju Lāčplēša ielā 25, Rīgā” un „Raiņa un Aspazijas mājas renovāciju Baznīcas ielā 30, Rīgā” atbilstoši precizētām būvniecības projektu provizoriskajām izmaksām un to realizēšanai nosakāmajam finansēšanas modeļiem, Finanšu ministrija ierosina izvērtēt priekšlikumu atbalstīt:

1. būvniecības projekta „Jaunā Rīgas teātra ēkas rekonstrukcija Lāčplēša ielā 25, Rīgā” īstenošanu, nosakot:
2. Kultūras ministrijai sadarbībā ar Finanšu ministriju (Sabiedrību) līdz 2012.gada 15.maijam normatīvajos aktos noteiktā kārtībā iesniegt Ministru kabinetā rīkojuma projektu par Jaunā Rīgas teātra ēkas Lāčplēša ielā 25, Rīgā telpu provizoriskās nomas maksas, kas Kultūras ministrijai būs jāmaksā Sabiedrībai, pārcelšanās un aprīkojumu iegādes izdevumu iekļaušanu likumprojekta „Par valsts budžetu 2013.gadam” ilgtermiņa saistībās, norādot būvniecības plānotos pabeigšanas un nomas līgumsaistību sākuma termiņus;
3. Finanšu ministrijai (Sabiedrībai) pēc minētā Ministru kabineta rīkojuma pieņemšanas normatīvajos aktos noteiktā kārtībā veikt Jaunā Rīgas teātra ēkas rekonstrukcijas Lāčplēša ielā 25, Rīgā tehniskā projekta izstrādes un abu minēto objektu būvniecības darbus.
4. būvniecības projekta „Raiņa un Aspazijas mājas rekonstrukcija un restaurācija Baznīcas ielā 30, Rīgā” īstenošanu, nosakot Kultūras ministrijai:
5. sadarbībā ar Finanšu ministriju (valsts akciju sabiedrību „Valsts nekustamie īpašumi”) rast risinājumu un veikt nepieciešamās darbības, lai būvniecības projekta „Raiņa un Aspazijas mājas rekonstrukcija un restaurācija Baznīcas ielā 30, Rīgā” īstenošanu veiktu Eiropas Ekonomikas zonas finanšu instrumenta 2009.-2014.gadam finansētās programmas „Kultūras un dabas mantojuma saglabāšana un atjaunināšana” ietvaros;
6. Raiņa un Aspazijas mājas rekonstrukcijas un restaurācijas darbus Baznīcas ielā 30, Rīgā veikt sadarbībā ar Finanšu ministriju (valsts akciju sabiedrību „Valsts nekustamie īpašumi”).

Finanšu ministrs A.Vilks

16.04.2012 12:20

G.Kosojs

67024941,

[Gunars.kosojs@vni.lv](mailto:Gunars.kosojs@vni.lv)

A.Gulbe

67024698,

[Aiga.Gulbe@vni.lv](mailto:Aiga.Gulbe@vni.lv)